Dzeltenknābja klija
Dzeltenknābja klija (Milvus aegyptius) ir vidēji liels vanagu dzimtas (Accipitridae) plēsīgais putns, kas mājo Āfrikā un Arābijas pussalā, izņemot Karū, Kalahari un Namiba tuksnešus. Tā sastopama dažādos biotopos, visbiežāk skrajos mežos un lauksaimniecības ainavā. Izdala divas pasugas. Sugai vistuvākā radniecība ir ar melno kliju, un vēl nesenā pagātnē dzeltenknābja klija tika uzskatīta par melnās klijas pasugu. Daudzās sistemātikās tā joprojām tiek atspoguļota kā melnās klijas pasuga.